Diari Oficial de la Generalitat Valenciana


Sumari del DOGV 9781, del 05-02-2024 (2024/847)

RESOLUCIÓ de 22 de desembre de 2023, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic del Pla de mobilitat Urbana Sostenible (PMUS) de Torrent. Expedient 039/4805-QRS.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9781

Data del DOGV
:   05-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/847


Data del document
:   22-12-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * pla d'urbanisme
    * impacte ambiental

RESOLUCIÓ de 22 de desembre de 2023, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic del Pla de mobilitat Urbana Sostenible (PMUS) de Torrent. Expedient 039/6196-MXA. [2024/847]  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'Informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 039/2268-KTL Torrent (València).  
Informe ambiental i territorial estratègic  
Tràmit: Avaluació ambiental del Pla de mobilitat urbana sostenible  
  
Promotor: Ajuntament de Torrent  
Autoritat substantiva: Ajuntament de Torrent  
Localització: Torrent (València)  
Expedient: 039/5821-JOK   
La Comissió d'Avaluació Ambiental, en sessió realitzada el 28 de setembre de 2021, va adoptar el següent:  
  
Acord:  
Vista la proposta d'informe ambiental i territorial estratègic del Pla de mobilitat Urbana Sostenible (PMUS) de Torrent, en els termes següents:  
A) Documentació aportada  
En data 8 d'abril de 2019, va tindre entrada en el Servei d'Avaluació Ambiental Estratègica de la Subdirecció General d'Avaluació Ambiental la sol·licitud de l'Ajuntament de Torrent per a iniciar el procés d'avaluació ambiental i territorial estratègica del Pla de mobilitat urbana sostenible (PMUS) del seu municipi, acompanyada del document inicial estratègic (DIE) corresponent.  
La documentació aportada s'ajusta al que establix l'article 52 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP).  
B) Planejament vigent  
El Pla general d'ordenació urbana de Torrent (PGOU) va ser aprovat definitivament per resolució del conseller d'Obres Públiques, Urbanisme i Transports el 26 de gener de 1990 (DOCV núm. 1254 i BOP núm. 50 de data 28.02.1990). Les normes urbanístiques del PGOU de Torrent es van publicar en el BOP núm. 258 del 30.10.1991. Este PGOU no va ser avaluat ambientalment.   
El PGOU de Torrent es troba en revisió, i ja s'ha emés un document d'abast de l'Estudi ambiental i territorial estratègic (EATE) per acord de la Comissió d'Avaluació Ambiental del 26 de setembre de 2019 (expedient 61-2018-EAE).  
A escala local l'Ajuntament de Torrent disposa de la normativa següent referent al trànsit i la mobilitat:   
• Ordenança reguladora de la instal·lació i el funcionament de les terrasses d'hostaleria.   
• Ordenança de trànsit i seguretat viària.   
• Reglament regulador del servei públic municipal de cessió de bicicletes als ciutadans perquè les usen temporalment.   
• Reglament regulador del servei públic municipal de transport col·lectiu urbà de passatgers.   
• Resolució de 24 de gener del 2012 del conseller d'Economia, Indústria i Comerç sobre les tarifes del transport urbà.  
• Ordenança reguladora de l'entrada de vehicles a edificis i locals a través de les voreres i/o vies públiques, i de la reserva d'espai en la via pública per a aparcament exclusiu i/o per a càrrega i descàrrega de mercaderies i materials.   
A més, treballa en altres plans i estratègies que s'encaixen amb el tema de la mobilitat.  
C) Pla de mobilitat urbana sostenible: justificació i objectius  
Justificació de la redacció. La Llei 6/2011, de l'1 d'abril, de la Generalitat, de mobilitat de la Comunitat Valenciana, establix els principis, els objectius i altres requisits específics que han de desenvolupar els instruments corresponents de planificació de la mobilitat i, entre estos, els plans de mobilitat urbana sostenible (PMUS).  
La llei establix el requisit d'elaborar plans de mobilitat urbana als municipis de més de 20.000 habitants, com és el cas de Torrent. També establix que les accions municipals en relació tant amb la mobilitat com amb la resta d'elements que la condicionen s'han de cenyir a l'estratègia marcada en el PMUS corresponent.   
Principis i objectius del pla. Este pla de mobilitat pretén ser l'instrument que definisca les actuacions per a garantir una mobilitat sostenible i segura de les persones a la ciutat.   
El PMUS de Torrent es redacta atenent els principis següents:  
  
a) Configurar un model de transport més eficient per a millorar la competitivitat del sistema productiu.   
b) Augmentar la integració social aportant una accessibilitat més universal.   
c) Augmentar la qualitat de vida dels ciutadans.  
d) No comprometre les condicions de salut de la ciutadania.  
e) Aportar més seguretat en els desplaçaments.   
f) Establir unes pautes de mobilitat més sostenibles.   
Segons s'informa, és necessari que el pla incloga una anàlisi de l'accessibilitat i la mobilitat de les persones (a peu, amb bicicleta i amb vehicle de motor). També fa falta avaluar la circulació i la seguretat viària, el transport públic de viatgers, els aparcaments, les activitats econòmiques, el soroll, el consum energètic i les emissions associades als vehicles, entre altres aspectes. Així, este pla programa les actuacions que cal realitzar a la ciutat en matèria de mobilitat.   
Estos principis fonamenten els objectius estratègics del PMUS de Torrent, en els quals s'emmarquen les propostes del seu pla d'acció, i són els següents:   
- Potenciar els desplaçaments a peu afavorint les condicions per la mobilitat dels vianants, per la qual cosa s'ha destinat més superfície a l'espai públic, de més qualitat, accessibilitat i seguretat.   
- Fomentar l'ús de la bicicleta, tant a escala urbana com intermunicipal, amb el desenvolupament de les condicions infraestructurals, de gestió del trànsit i d'educació viària necessaris per a utilitzar-la.   
- Millorar la xarxa de transport públic perquè siga més eficient, segura, accessible, confortable i estiga ben connectada.   
- Fomentar la intermodalitat amb el transport públic.   
- Racionalitzar l'ús del vehicle privat i assegurar-ne un ús adequat i segur.   
- Garantir una distribució àgil i ordenada de la càrrega i descàrrega de mercaderies.   
- Educar, informar i sensibilitzar la ciutadania al voltant dels valors de la mobilitat sostenible, saludable i segura.   
- Fomentar els combustibles i les tecnologies menys contaminants.   
Amb estos objectius estratègics, es pretén aconseguir els objectius ambientals següents:  
- OA1: reduir desplaçaments en vehicle privat, tant a escala urbana com interurbana.   
- OA2: reduir el consum de combustibles associats al transport.   
  
- OA3: reduir les emissions de CO2.   
- OA4: reduir les emissions dels contaminants NOx i PM10.   
- OA5: reduir l'accidentalitat associada a la mobilitat.   
- OA6: aconseguir els paràmetres legals en relació amb la contaminació acústica (no sobrepassar els valors fixats en l'annex I de la Llei 7/2002, de la Generalitat, de protecció contra la contaminació acústica).   
  
- OA7: reduir i optimitzar l'ocupació de l'espai públic per al vehicle privat i incrementar l'espai de qualitat per a modes no motoritzats.   
  
D) Característiques del Pla de mobilitat urbana sostenible  
D.1. Àmbit de la proposta  
L'àmbit d'aplicació del PMUS se circumscriu al terme municipal de Torrent, de 69,24 km², i amb una població de 83.962 habitants l'1 de gener de 2020, segons les dades de l'Institut Valencià d'Estadística (IVE); d'estos, 15.375 (un 18,3 % aproximadament), en nuclis disseminats.   
Torrent es distribuïx en un nucli principal, constituït per 18 barris, 3 polígons industrials (2 d'industrials i 1 de comercial) i fins a 32 urbanitzacions disseminades.   
Variables territorials i demogràfiques amb incidència sobre la mobilitat:   
• Torrent se situa en la primera corona metropolitana de València, a 8 quilòmetres de la capital. Té una connexió bona per autovia (CV-33 i CV-36) i ferroviària (metro).   
• Encara que la superfície del municipi té vora 70 km2, la major part de la població viu al nucli urbà de la ciutat (67.271 habitants, 81 %). La resta de la població (15.375 habitants, 19 %) es repartix per les diferents urbanitzacions disseminades. Així, la densitat de població és alta al centre (+ de 20.000 habitants/km2) i molt baixa en la resta de la localitat.   
  
• A escala demogràfica, encara que en període de crisi es va estabilitzar la població, s'hi observa un creixement anual sostingut des de 2017, i ja s'ha superat el rècord màxim d'habitants establit en 2012 (81.402 hab.). En els últims 15 anys el municipi ha guanyat més d'11.000 habitants, un 16 % més. L'índex d'envelliment (91,9 %) de 2017 reflectix una població jove, 34 punts per davall de la mitjana de la província de València (114,5 %) i 36 punts menys que la mitjana de la Comunitat Valenciana (116,5 %).   
• La majoria dels equipaments i centres d'atracció es concentren en el nucli urbà, tant escoles com centres de salut o edificis de l'Administració. D'altra banda, hi ha tres polígons d'activitat econòmica: dos d'industrials (Mas del Jutge i El Molí) i un de comercial (El Toll i l'Alberca).   
• L'índex de motorització és de 433 veh./1.000 hab., per davall de la mitjana comarcal (485 veh./1.000 hab.) i la mitjana de la Comunitat Valenciana (461 veh./1.000 hab.).   
D.2. Estudi d'alternatives  
Es proposen dues alternatives:  
- Alternativa zero: escenari tendencial. Sobre la base de l'escenari actual s'ha definit un escenari tendencial (alternativa zero) que mostra l'evolució dels diferents paràmetres ambientals associats a la mobilitat del municipi de Torrent per a l'any 2030 en el cas que no es desenvolupe cap instrument de planificació de la mobilitat urbana. S'hi indica que els resultats obtinguts presenten una millora respecte a la situació actual, que, no obstant això, han de prendre's amb cautela.  
- Alternativa 1: escenari de desenvolupament del PMUS. Este escenari s'obté amb l'adopció de totes les actuacions de millora i promoció de la mobilitat sostenible propostes pel PMUS. Es programen les propostes de les línies estratègiques del PMUS, amb un horitzó temporal de 10 anys de desenvolupament dividit en tres fases: fase 1 - curt termini (de 0 a 2 anys); fase 2 - mitjà termini (3-4 anys), i fase 3 - llarg termini (5-10 anys).  
D.3. Característiques de la proposta  
El desenvolupament del PMUS s'estructura amb els àmbits d'actuació definits que corresponen a les xarxes dels diferents modes de mobilitat, o dels elements d'organització, gestió i promoció que han de permetre realitzar una implantació integrada i coherent en el temps. Per a cada camp d'actuació s'han identificat unes línies estratègiques que cal desenvolupar mitjançant unes accions específiques.  
  
Els àmbits d'actuació del PMUS són:  
1.-Mobilitat a peu.  
2.-Mobilitat amb bicicleta.  
3.-Mobilitat amb transport públic.  
4.-Mobilitat amb vehicle privat motoritzat.  
5.-Aparcament.  
6.-Distribució urbana de mercaderies.  
7.-Gestió de la mobilitat.  
Les línies estratègiques que, segons els àmbits d'actuació, s'han definit són:  
1.-P. Mobilitat a peu:  
- Implantació d'una xarxa per als vianants preferent.  
2.-B. Mobilitat amb bicicleta:  
- Extensió de la xarxa ciclista.  
- Aparcament per a bicicletes.  
- Programes d'actuació sobre àmbits d'actuació preferent.  
3.-TP. Mobilitat amb transport públic:  
- Millora del transport públic urbà.  
- Millora del transport públic interurbà.  
- Reducció de l'impacte del transport públic.  
- Foment de la intermodalitat.  
4.-VM. Mobilitat amb vehicle privat motoritzat:  
- Millora de la xarxa viària.  
- Reducció de l'impacte ambiental.  
5.-AP. Aparcament:  
- Regulació integral de l'espai públic.  
6.-DUM. Distribució urbana de mercaderies:  
- Diversificació de les operatives de distribució.  
- Seguiment i control.  
7.-GM. Gestió de la mobilitat:  
- Accés als pols de mobilitat.  
- Informació, promoció, educació i sensibilització.  
Es proposen les accions específiques següents per a desenvolupar les línies estratègiques:  
1.-P: P1 Millora de la xarxa per als vianants prioritària.  
P2 Millora de l'accessibilitat en entorns escolars.  
2.-B: B1 Ampliació de la xarxa de carril bici i ciclocarrers.  
B2 Ampliació de la xarxa d'aparcaments per a bicicleta.  
PEM1 Programes estratègics de mobilitat.  
3.-TP: TP1 Estendre el bus urbà al polígon industrial Mas del Jutge.  
  
TP2 Millorar l'accessibilitat de les parades de bus urbà i interurbà.  
  
TP3 Instar que s'execute el Projecte de servei públic de transport de viatgers per la carretera CV-106, València metropolitana oest.  
TP4 Instar la millora de la flota de l'autobús urbà.  
TP5 Fomentar la intermodalitat.  
4.-VM: VM1 Executar el projecte de millora de l'encreuament del carrer València amb la carretera Mas del Jutge.  
VM2 Executar el projecte de regulació del trànsit i millora de l'accessibilitat de l'encreuament carrer Pare Méndez i l'avinguda Reina Sofia.  
VM3 Millora de la senyalització viària en les interseccions urbanes.  
VM4 Execució del Pla de mobilitat del vehicle elèctric.  
VM5 Promoure tècniques de conducció eficient.  
5.-AP: AP1 Potenciar els aparcaments dissuasius.  
AP2 Implantar un sistema de Park&Ride en l'estació de metro.  
AP3 Incrementar les reserves mínimes d'aparcament fora de calçada previstes en el planejament urbanístic per a compensar el dèficit infraestructual existent.   
AP4 Estudiar sobre la regulació de l'estacionament en la via pública.  
6.-DUM: DUM1 Facilitar la creació de punts d'entrega de proximitat/autorecollida.  
DUM2 Potenciar la distribució urbana de mercaderies en modes de baix impacte.  
DUM3 Regular la distribució urbana de mercaderies nocturna silenciosa.  
DUM4 Implantar sistema de control de les places de càrrega i descàrrega.  
7.-GM: GM1 Impulsar el projecte “Rutes escolars segures”.  
GM2 Incentivar el cotxe compartit (carpool).  
GM3 Participar en la Setmana Europea de la Mobilitat.  
D.4. Efectes previsibles del PMUS en el medi ambient.  
Després de l'anàlisi dels paràmetres ambientals avaluats s'aprecia una millora en el seu conjunt, que s'associa, en part, a la millora del parc mòbil prevista per a l'any 2030, que comporta una reducció de GEH i gasos contaminants, així com una reducció del consum energètic.  
  
Es preveu que amb la reducció de la mobilitat motoritzada i amb la implantació de mesures de millora de la seguretat es milloren els indicadors d'accidentalitat, reducció que també tindrà efectes positius perceptibles en la millora de la qualitat acústica del municipi.  
La pèrdua de preponderància del vehicle privat, junt amb la millora de la xarxa per als vianants i la creació d'una infraestructura ciclista, permetran aconseguir, en l'escenari del PMUS 2030, una reducció i l'optimització de l'ocupació de l'espai públic.  
E) Consultes  
Per part de la Subdirecció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb l'article 53.1 del TRLOTUP, la documentació aportada s'ha sotmés a consulta a les administracions públiques afectades següents:  
  
Administració pública consultada Consulta Informe  
Direcció General d'Obres Públiques, Transport i Mobilitat Sostenible:  
Servei de Mobilitat. 21.04.2020 05.05.2021  
Direcció General d'Obres Públiques, Transport i Mobilitat Sostenible:  
Servei de Planificació. 19.07.2021  
Direcció General de Política Territorial i Paisatge  
Servei d'Ordenació del Territori.   
Patricova. 12.05.2020  
Direcció General de Política Territorial i Paisatge  
Servei d'Infraestructura Verda i Paisatge. Paisatge. 05.05.2020  
Diputació de València  
Servei de Planificació i Projectes 15.05.2020  
  
  
Els informes rebuts es publiquen en el web http://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica en consulta d'expedients de plans, entrant-hi la província i triant el municipi.  
F) Identificació i valoració de possibles efectes sobre el medi ambient  
Segons el que estipula l'article 46.3 del TRLOTUP, l'òrgan ambiental i territorial determinarà, d'acord amb els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació d'efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53.1 del TRLOTUP.  
  
Conceptualment, els plans de mobilitat urbana sostenible constituïxen l'instrument adequat per a aconseguir donar resposta a les necessitats de mobilitat de les persones i les mercaderies en l'àmbit urbà i reduir les repercussions negatives del sistema de transport sobre l'economia, la societat i el medi ambient. Esta mobilitat sostenible ha de perseguir, igualment, l'accessibilitat universal, és a dir, facilitar l'accés de la població als béns, als serveis i als llocs de treball.  
La consecució d'estos objectius generals es du a terme quan s'actua, fonamentalment, sobre dos àmbits:   
+ Un nou equilibri dels modes de transport que aposta, fonamentalment, per aquells amb més eficàcia ambiental i social: transport públic davant del privat i formes de transport no motoritzat. Assolir este objectiu requerix tant mesures d'estímul cap als nous modes de transport com mesures dissuasives. Per a fer-ho, s'ha d'actuar sobre aspectes estructurals (infraestructures necessàries) i de regulació urbanística (tipologia edificatòria, relació espais públics/privats, estàndards dels aparcaments per als diferents mitjans de transport).  
  
+ La planificació urbana i model de ciutat, amb la disminució de la necessitat de mobilitat urbana tant en necessitat com en longitud de desplaçaments.  
Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal i es prioritzen els modes més sostenibles, la reducció de la necessitat de desplaçaments tant en nombre com en distància que propicie l'adquisició d'hàbits saludables (caminar i desplaçar-se en bicicleta) que contribuïsca, alhora, a disminuir les emissions originades pel sector del transport, com són les referides a emissions de gasos d'efecte d'hivernacle (CO2), les emissions de contaminants que perjudiquen la qualitat de vida dels ciutadans (entre d'altres, el diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM i les emissions acústiques originades pel trànsit.  
En este sentit, s'expressa l'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s'ha d'acompanyar dels indicadors que es consideren pertinents en relació amb el volum total de desplaçaments i el repartiment modal que tenen, així com dels nivells associats de consums energètics, ocupació de l'espai públic, soroll i emissions atmosfèriques, amb la particularització de les d'efecte d'hivernacle. L'evolució d'estos últims paràmetres tendirà a una reducció progressiva d'acord amb els ritmes i límits que reglamentàriament s'establisquen en relació amb el desenvolupament de les polítiques energètiques i ambientals”.  
Atesos els criteris anteriors, es realitza l'avaluació ambiental estratègica del PMUS de Torrent en funció de les propostes realitzades, partint de la consideració, tal com recull la documentació aportada, que les propostes es plantegen en sòl urbà i no urbanitzable (afecten camins ja existents) del municipi, i sense perjudici de la incardinació ulterior del PMUS amb altres instruments de mobilitat de caràcter supramunicipal.  
  
El PMUS de Torrent atén el que, quant a competències administratives, establix l'article 3.2 de la Llei 6/2011, de mobilitat de la Comunitat Valenciana, per la qual cosa l'avaluació ambiental estratègica del PMUS es farà sobre les propostes que siguen de competència municipal.  
  
1. Mobilitat per als vianants i accessible. Les actuacions proposades dins d'esta àrea estratègica tenen com a objectiu, reequilibrar i millorar l'accessibilitat de l'espai públic, ampliant els espais no motoritzats, millorant la seguretat dels vianants en els espais de més afluència (equipaments educatius, esportius, comercials, espais lliures…). Millorar la seguretat dels entorns escolars pacificant el trànsit i ampliant la xarxa de rutes escolars.  
Per a aconseguir estos objectius es proposa ampliar les voreres i connectar-les per passos amb guals accessibles; urbanitzar els carrers, bé en plataforma única o bé eliminant l'aparcament existent. Augmentar la vigilància policial en els entorns escolars, la reducció de la velocitat i la millora de la relació estacionament-centre.  
2. Foment de la mobilitat ciclista. Esta àrea estratègica es fonamenta en la potenciació de l'ús de la bicicleta o VMP (vehicles de mobilitat personal) en trajectes curts en zones residencials, i la creació i connexió d'una infraestructura ciclista adequada, així com una millora de la seguretat viària dels usuaris d'este mitjà de transport.  
La malla ciclista proposa una circulació en anell i una altra radial de connexió anell-centre, i una malla de les zones residencials-comercials; la malla es completarà amb una xarxa de 32 aparcabicicletes amb una capacitat estimada per a 576 bicicletes.  
3. Foment de l'ús del transport públic. El canvi a formes de transport més sostenibles passa per la millora del transport públic mitjançant l'adopció de mesures en diversos àmbits:  
- Extensió de la línia 3 del servei de bus urbà fins a l'enllaç de la carretera Mas del Jutge amb el carrer Teixidors.  
- Increment d'accessibilitat universal al transport públic, amb mesures de millora de parades, potenciant-ne la visibilitat i accessibilitat, actuant sobre marquesines, panells informatius, etc.  
- Millora del servei d'autobús interurbà a Torrent, en les línies L1, L6, i noves línies L7 i línia nocturna L8N.  
- Substitució gradual dels autobusos a partir dels 10 anys, per vehicles més eficients (híbrids endollables i elèctrics).  
- Afavorir la intermodalitat, senyalitzant els bescanviadors, proporcionant aparcaments tancats per a bicicletes en les estacions de metro.  
  
4. Trànsit privat i espai urbà. Les actuacions proposades estan encaminades a racionalitzar l'ús del vehicle privat i assegurar un ús adequat i segur, així com garantir una distribució àgil i ordenada de la càrrega i descàrrega de mercaderies. Per a fer-ho, es compta amb:  
- El projecte de l'encreuament del carrer València amb la carretera Mas del Jutge, que millorarà la mobilitat i l'accessibilitat en un dels punts amb més trànsit del municipi.  
- El projecte de regulació del trànsit i millora de l'accessibilitat de l'encreuament del carrer Pare Méndez i l'avinguda Reina Sofia.  
- La millora de la senyalització de codi de les interseccions principals de la xarxa viària urbana per a fer-les més segures i accessibles (s'identifiquen 8 interseccions que necessiten una senyalització nova).  
5. Altres propostes. Inclou les actuacions relacionades amb la gestió de la mobilitat i el trànsit, la coordinació amb ens o organismes i plans superiors, la realització d'activitats de divulgació i comunicació per al coneixement del PMUS, i el foment de la mobilitat sostenible a través de:   
- Programes estratègics de mobilitat, que identifiquen com a àmbits d'actuació preferent l'Anell Verd de Torrent, Pla Centre i Pla d'actuació de l'avinguda del Vedat.  
- Execució del Pla de mobilitat del vehicle elèctric, que preveu l'establiment de fins a 15 punts de recàrrega, l'elaboració d'una ordenança municipal reguladora i campanyes de difusió.  
- Potenciar aparcaments dissuasius (Park&Ride) en el perímetre del sòl urbà.  
- Implantar un sistema de Park&Ride en l'estació de metro de Torrent.  
- Reduir l'impacte del comerç electrònic amb la instal·lació de punts de lliurament de proximitat i sistemes d'autorecollida.  
- Crear i difondre campanyes per a incentivar l'ús del cotxe compartit, creant places d'aparcament per a vehicles d'alta ocupació, definint punts de recollida de passatgers i oferint sistemes de contacte per a les persones interessades.  
Informes sectorials rebuts  
- El Servei de Mobilitat realitza les observacions següents:  
Observacions generals   
El PMUS de Torrent no estudia les urbanitzacions perifèriques situades a l'oest de l'autovia A-7, ni la zona terciària Toll de l'Alberca, i tampoc proposa cap actuació en estes àrees. Com que el seu àmbit no s'estén a tot el terme municipal de Torrent no es pot considerar que complisca el requeriment de l'article 10.4 de la Llei 6/2011.  
  
En el PMUS no s'han considerat les previsions de desenvolupament del pla general (en tramitació), per la qual cosa no serà útil per a tramitar-ho.   
El pla no complix les prescripcions del TRLOTUP en matèria de perspectiva de gènere.  
Observacions específiques  
En l'informe es realitzen unes observacions extenses respecte al document I, “Diagnosi”, i el document II. “Pla d'acció”.  
Les observacions realitzades han de ser introduïdes en el PMUS amb la finalitat de completar-lo, havent de ser remés al Servei de Mobilitat Urbana de la Conselleria de Política Territorial, Obres Públiques i Mobilitat, com a òrgan competent en matèria de mobilitat de la Generalitat, per a emetre l'informe previ a l'aprovació del Pla per l'Ajuntament de Torrent, segons el que preveu l'article 10 de la Llei de mobilitat de la Generalitat.  
- El Servei de Planificació informa que, segons la documentació presentada, el PMUS de Torrent és compatible amb la legislació sectorial de carreteres vigent, sempre que es realitzen els estudis i les modificacions que es deduïxen de les qüestions següents:  
Segons la documentació presentada, cap de les actuacions previstes sembla incidir directament en les infraestructures de transport de titularitat autonòmica, encara que és cert que algunes poden repercutir en el funcionament d'estes.  
Així, les actuacions corresponents als epígrafs P1-Millora de la xarxa per als vianants prioritària i B1Ampliació de la xarxa de carril bici i ciclocarrers, suposen modificacions de les seccions transversals d'algun carrer, modificant la capacitat que tenen, la qual cosa pot tindre efectes sobre el funcionament de la xarxa viària externa, entre les quals es troben les carreteres de titularitat autonòmica.   
D'altra banda, quasi totes les actuacions previstes fan referència, únicament, a la zona del barri antic i, en menys mesura, a la zona del Vedat, sense abordar la resta de nuclis (polígons i urbanitzacions disseminades) que hi ha al municipi.   
Finalment, en la documentació presentada tampoc s'analitza la integració de la xarxa ciclista local amb les xarxes bàsica i complementària.  
  
- La Diputació de València, després de realitzar l'anàlisi de la documentació presentada, informa que, per claredat expositiva haurien de separar-se els objectius de les propostes d'actuació. El pla ha d'analitzar totes les modalitats de desplaçaments i quantificar-les a fi de poder realitzar-ne un diagnòstic correcte. L'anàlisi del parc de vehicles ha d'atendre també els vehicles no motoritzats.  
Els centres d'atracció de trànsit han de considerar-se de manera objectiva, sense distingir si es tracta de dotacions públiques o emplaçaments que generen estos viatges.   
La necessitat o no d'itinerari per als vianants entre Calicanto i Torrent hauria de ser una conclusió de la memòria i, si és el cas, una línia d'actuació del PMUS.  
Ha de rectificar-se la qualificació de les vies 4043 i 4063; després de la publicació del Decret 46/2019, de 22 de març, pel qual s'aprova el Catàleg del Sistema Viari de la Comunitat Valenciana, estes vies queden classificades com a camins de titularitat pública, i s'eliminen del nomenclàtor les lletres CV.  
Ha d'unificar-se la xarxa de carrils bici prevista i, si és el cas, reflectir-se com a línia d'actuació del PMUS. La informació sobre els carrils bici ha de reflectir-se en l'apartat anterior amb independència que els camins s'incorporen com a vies ciclables o no en el PMUS.  
- El Servei d'Ordenació del Territori informa que el PMUS de Torrent es troba afectat per perillositat d'inundació i és compatible amb el Pla d'acció territorial sobre prevenció del risc d'inundació a la Comunitat Valenciana (PATRICOVA); sempre que els projectes d'execució derivats de les actuacions que proposa el PMUS, que comporten una alteració de la rasant i les seues afeccions, complisquen les condicions que establix l'article 21 de la normativa del PATRICOVA.  
  
- El Servei d'Infraestructura Verda i Paisatge assenyala que, com que intervé sobre la xarxa de comunicacions, s'incidirà sobre la infraestructura verda i per això s'ha de tindre en compte en l'elaboració del pla. Referent a això, s'indiquen els continguts que cal incorporar per a completar la documentació del PMUS, incloent-hi un capítol específicament dedicat a l'anàlisi i la valoració de la infraestructura verda.  
Vist que el municipi està inclòs en l'àmbit del Pla d'acció territorial d'ordenació i dinamització de l'Horta, s'haurà de tindre en compte que qualsevol actuació, present o futura, que implique actuacions en itineraris (per als vianants o rodats) de la zona inclosa en l'àmbit del PAT de l'Horta, com per exemple els projectes que es desenvolupen d'itineraris per als vianants o ciclables, requerirà l'emissió d'un informe pel Servei d'Infraestructura Verda i Paisatge.  
Finalment, s'indica que Torrent està inclosa en l'àmbit del Pla d'acció territorial metropolità de València, actualment en tramitació, i el PMUS es pot veure afectat per les seues determinacions en el moment de l'aprovació d'este.  
Valoració de la proposta de PMUS  
D'acord amb tot això i una vegada analitzades les propostes del PMUS de Torrent, s'entén que, en conjunt, estes mesures:  
1.-Col·laboren per a desenvolupar un ús més racional de l'espai públic i de les necessitats socials i econòmiques del municipi.  
2.-Propicien el canvi modal cap a modes de transport més sostenible: el desplaçament a peu i amb bicicleta, amb la reducció consegüent del consum energètic.  
3.-Desincentiva l'ús del vehicle privat en favor del públic.  
4.-Afavorix, a llarg termini, la reducció dels impactes associats als modes motoritzats: emissions contaminants, gasos d'efecte d'hivernacle i emissions acústiques.  
A cada programa d'actuació s'han associat indicadors de seguiment amb la finalitat d'avaluar i quantificar el compliment dels objectius del PMUS, si bé es realitzen les consideracions següents:  
- S'ha de concretar el valor inicial dels indicadors i quantificar l'objectiu que es vol aconseguir.  
- Es troben a faltar indicadors amb més caràcter ambiental, entre els quals caldria incloure:  
+ Els que permeteren calcular l'empremta de carboni de la mobilitat en el municipi de Torrent (sobre la base de les emissions de CO2), aspecte que requeriria adoptar una determinada metodologia de càlcul de l'empremta de carboni en la mobilitat urbana de Torrent, i la periodicitat d'esta.   
+ Nivell sonor de recepció extern (dB) produït pel trànsit en diverses localitzacions municipals que siguen representatives del model de mobilitat proposat.   
En el condicionament dels terrenys utilitzats com a aparcament dissuasiu, s'hauran d'estudiar alternatives a la pavimentació que no comporten el segellament del sòl, com poden ser els paviments drenants o la compactació del sòl.  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP).  
  
La Llei 21/2013, de 9 de desembre, d'avaluació ambiental, establix en l'article 6 quins plans i programes, així com les modificacions d'estos, estan sotmesos a avaluació ambiental estratègica d'acord amb els procediments establits en la legislació d'avaluació ambiental. En relació a això, l'article 46.5 del TRLOTUP establix que el procediment d'avaluació ambiental regulat en este text refós també es podrà aplicar a l'avaluació ambiental dels plans i programes subjectes a avaluació ambiental estratègica autonòmica previstos en altres lleis. És en este context en què l'avaluació ambiental estratègica resulta aplicable als plans de mobilitat urbana sostenible.  
  
H) Proposta d'acord  
Analitzada la proposta del Pla de mobilitat urbana sostenible de Torrent, cal considerar que esta actuació quedaria emmarcada en l'article 46.3.c de la TRLOTUP, per considerar que es tracta d'un pla que no és marc de projectes sotmesos a avaluació d'impacte ambiental.  
Per això, segons establix l'article 53.2.b de la TRLOTUP, i per considerar, d'acord amb els criteris de l'annex VIII d'esta llei, que la proposta del Pla de mobilitat urbana sostenible de Torrent no té una incidència significativa negativa en el model territorial del municipi, no és marc de projectes sotmesos a avaluació d'impacte ambiental, afecta sòl urbà, urbanitzable i camins existents en sòl no urbanitzable, no afecta espais protegits ni forestals, i havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta del Pla de mobilitat urbana sostenible de Torrent no efectes significatius negatius sobre el medi ambient.   
  
D'acord amb el que s'ha exposat, es resol:  
Emetre l'Informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Torrent, d'acord amb els criteris de l'annex VIII del TRLOTUP, per no tindre efectes negatius significatius sobre el medi ambient, de manera que correspon continuar la tramitació del programa segons la normativa sectorial, i amb el compliment de les determinacions següents:  
La redacció definitiva del PMUS de Torrent haurà d'incloure els aspectes següents:  
1) El PMUS haurà de ser completat amb les determinacions que indica l'informe del Servei de Mobilitat de 5 de maig de 2021 i se sol·licitarà a este servei un informe abans de l'aprovació definitiva municipal que incorpore, si és el cas, les determinacions que s'indiquen.  
  
Completat el pla, en cas de contindre alguna proposta nova no prevista en el document avaluat en este informe, només podrà afectar àmbits de sòl urbà, urbanitzable o vials existents, on l'ús que es propose siga compatible legalment.  
2) El PMUS completarà la documentació amb els continguts assenyalats en l'informe de 5 maig de 2020 emés pel Servei d'Infraestructura Verda i Paisatge.   
3) Els projectes d'execució derivats de les actuacions del PMUS que comporten una alteració de la rasant i les seues afeccions hauran de complir el que indica l'informe del Servei d'Ordenació del Territori.  
  
4) Es completarà el pla ateses les indicacions realitzades en l'informe tècnic del Servei de Planificació i Projectes de la Diputació de València.  
5) El pla haurà d'incorporar metodologia i càlcul de l'empremta de carboni derivada del model de mobilitat proposat i els indicadors de seguiment de caràcter mediambiental que s'estimen adequats; en concret, emissions de CO2 equivalents.  
6) El pla haurà d'incorporar un procediment per al seguiment de la contaminació acústica derivada del model de mobilitat proposat i l'indicador corresponent del nivell sonor extern.  
7) El pla haurà de completar la proposta d'indicadors de seguiment amb els valors inicials i els valors objectius que cal aconseguir.  
Segons el que establix l'article 53.7 del TRLOTUP, l'Informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana, no s'ha procedit a l'aprovació del Pla de mobilitat urbana sostenible de Torrent en el termini màxim de quatre anys des de la publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu llei 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).   
A la vista del que s'ha exposat anteriorment, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Torrent, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Es notifica als interessats que contra esta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè es puguen utilitzar els mitjans de defensa que es consideren pertinents en el seu dret.  
Us ho notifique perquè en tingueu coneixement i als efectes oportuns.  
Això se certifica amb anterioritat a l'aprovació de l'acta corresponent i a la reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 14 d'octubre de 2021. El secretari de la Comissió d'Avaluació Ambiental: José del Valle Arocas»  
  
València, 22 de desembre de 2023. El director general d'Urbanisme, Paisatge i Avaluació Ambiental: Miguel Ángel Ivorra Devesa.